Жыджэрхэм я тхьэмахуэ
Терекскэ жылагъуэм спортым щыхуащI гулъытэм хэхъуэ зэпытщ.
2019 гъэм и тхьэмахуэ эстафетэр стIолыщхьэ теннисымкIэ яублащ. НэхъыфIу джэгу спортсмен 12 зыхэта зэпеуэр удихьэхыу екIуэкIащ икIи абы фIым я фIыжхэу зыкъыщагъэлъэгъуащ Къуэдзокъуэхэ я лъэпкъым щыщ щIалищым: япэ увыпIэр Жанджэрий, етIуанэр — Беслъэн, ещанэр Залым сымэ яубыдащ.
Теннисым къыкIэлъыкIуащ волейболымкIэ турнирри . Абы гуп нэхъыфIу 5-м я зэфIэкI щагъэлъэгъуащ. Бжьыпэр яубыдащ «Вагъуэ» гупым.
Тхьэмахуэ псокIэ екIуэкIа зэхьэзэхуэр гупих щызэпеуа мини-футболымкIэ зэхуащIыжащ. Абы япэ увыпIэр къыщихьащ «90 гъэхэм я щIалэгъуалэ» гупым, 2-нэр Хьэшырхэ я лъэпкъым къызэрагъэпэщам, ещанэр — футболым и ветеранхэм я «Заря» командэм.
ТекIуахэм я цIэ ираIуащ къуажэ администрацэм и щIыхь тхылъхэмкIэ.
Шэрэдж Дисэ.
